**MINISTERUL FINANȚELOR**

**Agenția Națională de Administrare Fiscală**

**Referat de aprobare**

**al proiectului de ordin pentru aprobarea Procedurii și condițiilor de înregistrare a reprezentanţilor persoanelor juridice străine prevăzute la art.46^2 alin.(1^1) din Legea nr.227/2015 privind Codul fiscal, cu modificările și completările ulterioare, care sunt obligate să calculeze, să declare şi să plătească impozitul specific pe cifra de afaceri prevăzut la art.46^2 din Codul fiscal, precum și a modelului și conținutului formularului „Decizie privind aprobarea/respingerea cererii pentru desemnarea reprezentantului potrivit art.46^2 alin.(13) din Codul fiscal”**

Prin Ordonanța Guvernului nr.3/31 ianuarie 2025 au fost modificate și completate dispozițiile Legii nr.227/2015 privind Codul fiscal, care reglementează impozitul specific pe cifra de afaceri datorat de persoanele juridice care desfăşoară activităţi în sectoarele petrol şi gaze naturale.

Astfel, potrivit art.I pct.2 din ordonanță, care completează art.46^2 din Codul fiscal cu alin.(1^1), persoanele juridice străine care în mod individual sau într-o formă de asociere livrează bunuri, prestează servicii pe teritoriul României sau livrează bunuri de pe teritoriul României, desfășurând activități în sectoarele petrol și gaze naturale, care nu au înregistrat un sediu permanent în România, datorează suplimentar impozitului pe profit un impozit specific pe cifra de afaceri.

De asemenea, potrivit alin.(13) al art.46^2 din Codul fiscal, modificat prin ordonanță, persoanele juridice străine prevăzute la alin.(1^1), stabilite în Uniunea Europeană, își pot îndeplini direct obligațiile fiscale privind impozitul specific pe cifra de afaceri sau pot desemna un reprezentant pentru calcularea, declararea și plata acestui impozit, precum și pentru constituirea de garanții. Persoanele juridice străine prevăzute la alin.(1^1), nestabilite în Uniunea Europeană, sunt obligate să-și desemneze un reprezentant pentru calcularea, declararea și plata acestui impozit, precum și pentru constituirea de garanții.

Astfel, la art.I pct.5 din ordonanță, care completează art.46^2 din Codul fiscal cu alin.(14) și (15), reprezentantul potrivit art.46^2 alin.(13) din Codul fiscal, după ce a fost acceptat de organul fiscal competent, este angajat, din punctul de vedere al drepturilor și obligațiilor privind impozitul specific pe cifra de afaceri, pentru toate operațiunile pentru care a fost mandatat, efectuate în România de contribuabilul nestabilit în România. Reprezentantul trebuie să fie persoană juridică română cu domiciliul fiscal în România și răspunde în solidar cu persoana juridică străină, pentru declararea și plata impozitului specific pe cifra de afaceri.

În conformitate cu art.II alin.(4) din Ordonanța Guvernului nr.3/31 ianuarie 2025, procedura și condițiile de înregistrare ale reprezentantului se aprobă prin Ordin al președintelui Agenției Naționale de Administrare Fiscală, emis în termen de 45 zile de la data intrării în vigoare a ordonanței.

Având în vedere cele de mai sus, prin prezentul proiect de ordin, se propun următoarele:

- aprobarea procedurii și condițiilor de înregistrare a reprezentanţilor persoanelor juridice străine prevăzute la art.46^2 alin.(1^1) din Legea nr.227/2015 privind Codul fiscal, cu modificările și completările ulterioare, care sunt obligate să calculeze, să declare şi să plătească impozitul specific pe cifra de afaceri prevăzut la art.46^2 din Codul fiscal;

-aprobarea modelului și conţinutului formularului 178 “Decizie privind aprobarea/respingerea cererii pentru desemnarea reprezentantului potrivit art.46^2 alin.(13) din Codul fiscal”.